《观孙司户画壁》
宋代·释正宗

若人胸次闲，能容书四库。馀地著山川，得酒欲飞去。

摩挲雪色壁，吐作无声句。寒屯水际云，瘦立烟中树。

虽非桃花源，亦自有佳处。未休蜗角兵，欲问樵苏路。

只恐山中人，笑我来何暮。

作者简介：释正宗，字季渊，崇仁（今属江西）人。俗姓陈。出家后居梅山。吕本中、曾几寓临川时，与之有交（明弘治《抚州府志》卷二八）。有《愚丘诗集》已佚。事见清同治《崇仁县志》卷一○。今录诗五首。